Argentínumaðurinn Lionel Messi skoraði sitt fyrsta mark fyrir PSG þegar Parísarliðið mætti Englandsmeisturum Manchester City í riðlakeppni Meistaradeildar Evrópu í gærkvöldi. Manchester United og Chelsea mæta til leiks í annarri umferðinni í kvöld.
Leikið var í París og komust heimamenn yfir á 8. mínútu með marki frá Idryssa Gana Gueye. 1-0 stóð allt þar til á 74. mínútu þegar Kylian Mbappe sendi hælsendingu á Lionel Messi sem skoraði sitt fyrsta mark fyrir PSG. Leiknum lauk með 2-0 sigri Parísarliðsins sem er nú með fjögur stig eftir tvo leiki í A-riðlinum, líkt og Club Brugge sem vann RB Leipzig 2-1. Í B-riðlinum vann Liverpool auðveldan 5-1 sigur á Porto og er Liverpool því með fullt hús stiga eftir tvo leiki, Atletico Madrid er með fjögur stig en Atletico vann AC Milan 2-1. Ajax og Borussia Dortmund eru með fullt hús stiga í C-riðlinum og þá situr moldóvska liðið Sheriff á toppi D-riðilsins en Sheriff vann óvæntan 2-1 sigur á Real Madríd á útivelli. Önnur umferð riðlakeppninnar heldur áfram í kvöld. Í F-riðlinum mætir Manchester United Villareal á Old Trafford en United er án stiga eftir tap gegn Young Boys í fyrstu umferðinni. Þá er stórleikur á Ítalíu þar sem Juventus mætir Chelsea í H-riðlinum en bæði lið unnu sína leiki í fyrstu umferðinni.
Selfoss vann FH í eina leik gærkvöldsins í úrvalsdeild karla í handbolta. Vilius Rasimas reyndist Selfyssingum drjúgur í markinu en hann varði 18 skot í 27-23 sigri sinna manna. Einar Sverrisson var markahæstur í liði Selfoss með átta mörk en hjá FH var Jóhann Birgir Ingvarsson markahæstur með fimm. Næst verður spilað í deildinni 3. október en fram undan er bikarhelgi á Ásvöllum. Undanúrslitaleikir bikarsins í kvennaflokki verða spilaðir á morgun, þar mætast Fram og Valur annars vegar, og KA/Þór og FH hins vegar, og á föstudag fara undanúrslit karla fram, Afturelding mætir Val og Fram mætir Stjörnunni, og úrslitaleikirnir verða spilaðir á laugardag. Allir leikirnir fara fram á Ásvöllum og verða sýndir í beinni útsendingu á RÚV og RÚV 2.